Συνέδριο στη Νέα Υόρκη για τις Γυναίκες στο Αφγανιστάν - 2001-11-30
Ζητούν ενίσχυση της θέσης των γυναικών και τη συμμετοχή τους στη κυβέρνηση
Οι απάνθρωπες συνθήκες ζωής των γυναικών στο Αφγανιστάν έχουν απασχολήσει τη διεθνή κοινή γνώμη εδώ και πολύ καιρό, αλλά μέρα με τη μέρα η ανάγκη αντιμετώπισης της κατάστασης γίνεται επιτακτικότερη. Μια γυναικεία οργάνωση που κατανοεί σε βάθος την κατάσταση οργανώνει διήμερο συνέδριο στη Νέα Υόρκη όπου το θέμα θα συζητηθεί διεξοδικά, ενώ παράλληλα θα υπάρξει πιο πλήρης ενημέρωση της κοινής γνώμης. Η Μόνα Γκουνέιμ ανακοίνωσε ότι η οργάνωσή της δημιουργήθηκε τον περασμένο Απρίλιο, με σκοπό την ενίσχυση της φωνής των γυναικών του Αφγανιστάν. Περισσότερα απ’ την Άννα Καραγιαννοπούλου. Οι «Γυναίκες για τις Γυναίκες του Αφγανιστάν», μία οργάνωση για την προάσπιση των ανθρωπίνων δικαιωμάτων των γυναικών στο Αφγανιστάν, δήλωσε ότι οι γυναίκες θα πρέπει να συνεισφέρουν και αυτές στη δημιουργία ενός νέου Αφγανιστάν και να αναλάβουν σημαντικές θέσεις στην μεταπολεμική κυβέρνηση. Η ακτιβίστρια Φαχίμα Βόργκετς λεει ότι αφού πάνω από το ήμισυ του πληθυσμού του Αφγανιστάν αποτελείται από γυναίκες, θα πρέπει οι γυναίκες να έχουν λόγο στη λήψη αποφάσεων. Η κ. Βόργκετς δηλώνει ότι είναι απογοητευμένη από την έλλειψη γυναικείας συμμετοχής στη διάσκεψη της Βόννης υπό την αιγίδα των Ηνωμένων Εθνών. Πιστεύουμε, λεει η κ. Βόργκετς ότι μπορούμε να συνεργαστούμε. Πιστεύουμε ότι μπορούμε να ασκήσουμε πίεση στα Ηνωμένα Έθνη, τη Βρετανία, τις Ηνωμένες Πολιτείες, και όλους τους παριστάμενους στη Βόννη για να δώσουν περισσότερο χρόνο και δικαιώματα στις γυναίκες του Αφγανιστάν ώστε να συμμετάσχουν στο σχεδιασμό του μέλλοντος της χώρας τους. Aποτελούμενη από Αφγανές και μη γυναίκες που κατοικούν στην περιοχή της Νέας Υόρκης και υποστηριζόμενη από πολλές άλλες οργανώσεις, ανθρώπους των γραμμάτων και υπερμάχους των ανθρωπίνων δικαιωμάτων, η οργάνωση «Γυναίκες για τις Γυναίκες του Αφγανιστάν» συγκεντρώνει διακεκριμένες Αφγανές για να προτείνουν ρεαλιστικές λύσεις για την μεταπολεμική εποχή στη χώρα τους. Η Μασούντα Σουλτάν, συνιδρύτρια της οργάνωσης, λεει ότι οι γυναίκες του Αφγανιστάν επικεντρώνουν σήμερα τη διεθνή προσοχή και πρέπει να εκμεταλλευτούν τις συγκυρίες ώστε να ακουστεί η φωνή τους. «Οι γυναίκες του Αφγανιστάν λεει η Μασούντα Σουλτάν, έχουν φωνή, έστω και αν αυτή καταπνίγεται μέσα στη χώρα τους. Εμείς θα τις εκπροσωπήσουμε μέχρι να μπορέσουν να μιλήσουν οι ίδιες. Η σημασία του σημερινού συνεδρίου είναι τεράστια και καταδεικνύει ότι υπάρχουν ικανές, ευφυείς Αφγανές γυναίκες που προτείνουν εφικτές λύσεις, που διαθέτουν ενδιαφέρουσες ιδέες. Συγκεντρώνοντας τη προσοχή της κοινής γνώμης επάνω τους, δίνομε τη δυνατότητα στον κόσμο να αναγνωρίσει ότι οι γυναίκες του Αφγανιστάν είναι εδώ και θα παραμείνουν. » Η κύρια εισηγήτρια του συνεδρίου, Ζόρα Γιουσούφ Νταούντ, είναι πρώην Μις Αφγανιστάν. Τώρα είναι ενεργό μέλος της Αφγανικής παροικίας στην Καλιφόρνια όπου κάνει μια ραδιοφωνική εκπομπή γύρω από Αφγανικά θέματα. Η κ. Νταούντ λεει ότι διαλλακτικότητα θα πρέπει να είναι το κλειδί για την αναδόμηση της χώρας. «Ζητώ από όλους τους Αφγανούς αδελφούς και αδελφές μου, λεει, να βάλουν κατά μέρος τις διαφορές τους αυτή την ώρα. Για χάρη του Αφγανικού λαού, ας αγωνιστούμε όλοι μαζί για ενότητα και ειρήνη». Η οργάνωση «Γυναίκες για τις Γυναίκες του Αφγανιστάν» λεει ότι τώρα περισσότερο από κάθε άλλη φορά είναι κρίσιμο οι γυναίκες να συμμετάσχουν στην αναδόμηση της χώρας τους. Στην ομιλία της, η κ. Νταούντ υπενθύμισε στο ακροατήριο ότι μια μητέρα δεν πρόκειται να σπουδάσει τα παιδιά της αν η ίδια είναι αγράμματη.